શરૂઆત કરતાં પહેલા હું તમને એટલું કહી દઉં કે હું કોઈ ધર્મ, ફિલસુફી, પંથ, પ્રાર્થના કે પદ્ધતિની વિરુદ્ધ નથી. તે બધાનો અર્થ ખુબ સરસ થાય છે. મારા તટસ્થ વલણનો જો કે એ અર્થ પણ નથી કે હું તે તમામનો સ્વીકાર કરું છું. એનો અર્થ એ છે કે તમે જે કોઈ પણ માર્ગને અનુસરતા હોવ તે બાબતે મને કોઈ વાંધો નથી. જ્યાં સુધી એમાંથી તમને શાંતિ અને ખુશી મળી રહી છે અને ખાસ કરીને તેનાંથી તમે કોઈને નુકશાન, હાની, કે ઈજા નથી પહોંચાડી રહ્યાં ત્યાં સુધી બધું બરાબર છે, આવા માર્ગ પર ચાલવાથી તમને માત્ર લાભ જ થશે. મને અંગત રીતે પ્રાર્થના કરવી ખુબ જ ગમતી હોય છે પરંતુ કુદરત તરફથી કોઈ લાભપ્રાપ્તિનો આશય તેમાં કદાપી નથી હોતો માત્ર કુદરત પ્રત્યે મારો આનંદ અને કૃતજ્ઞતા વ્યક્ત કરવા માટે મને પ્રાર્થના કરવી ગમતી હોય છે. શરતીપણાનાં આજનાં આપણા આ વિષય પર આગળ વધતાં ચાલો હું તમને પ્લેટોએ સોક્રેટીસનાં અંતિમ દિવસોમાં જે ચાર મુખ્ય સંવાદોને ગ્રંથસ્થ કર્યા છે તેમાંના એક એવાં યુથાઇપ્રોમાં લઇ જઉ.